
                   Αθήνα, 27 Οκτωβρίου 2011
Aξιότιμε κ. Πρόεδρε,

το τελευταίο χρονικό διάστημα είδαν το φως της δημοσιότητας στοιχειοθετημένες αλλά και ρυθμιστικά ισορροπημένες θέσεις της ΡΑΕ σε σχέση με το έλλειμμα του ΔΕΣΜΗΕ αλλά και δημιουργικές προτάσεις για την αντιμετώπισή του. Το εν λόγω πρόβλημα, όχι μόνο είναι ευρύτερα γνωστό και φυσικά δεν περιήλθε εις γνώση των επενδυτών, εγχώριων και αλλοδαπών, λόγω και επ' αφορμή των θέσεων που διατυπώσατε, αλλά αντίθετα απασχολεί έντονα όλους τους επενδυτές του χώρου των ΑΠΕ, οι οποίοι επηρεάζονται άμεσα από τη φερεγγυότητα του όλου συστήματος εκκαθάρισης και πληρωμής συναλλαγών ηλεκτρικής ενέργειας και συνεπώς επικροτούν κάθε εποικοδομητική πρόταση για τη διασφάλιση του αξιόχρεου αλλά και της μακροπρόθεσμης βιωσιμότητας του συστήματος.   

Στο πλαίσιο αυτό χαιρετίζουμε τις παρεμβάσεις της Αρχής σας προς αυτή την κατεύθυνση, οι οποίες ελπίζουμε να συναντήσουν ευήκοα ώτα και στην πολιτική ηγεσία του ΥΠΕΚΑ, ούτως ώστε να μετουσιωθούν και σε άμεσες αποφάσεις για την υπέρβαση των προβλημάτων που έχουν ανακύψει, η μη έγκαιρη αντιμετώπιση των οποίων θα οδηγήσει με μαθηματική ακρίβεια σε παράλυση όχι μόνο της αγοράς των ΑΠΕ και δη των φωτοβολταϊκών, που ως συλλογικός φορέας εκπροσωπούμε, αλλά και του συνόλου της ενεργειακής αγοράς της χώρας απονεκρώνοντας κάθε επενδυτική δραστηριότητα. Θετικό δείγμα άλλωστε συνιστούν οι πρώτες πρωτοβουλίες που ανέλαβε και η πολιτική ηγεσία του ΥΠΕΚΑ, οι οποίες κινούνται προς την κατεύθυνση υλοποίησης κάποιων από τις προτάσεις που διατυπώσατε και στην πρόσφατή σας Ανακοίνωση για την ενίσχυση του ειδικού λογαριασμού ΑΠΕ (λ.χ. δημοπρασίες νέων ποσοτήτων δικαιωμάτων ρύπων, ενεργοποίηση του νόμου για την αξιοποίηση του τέλους ΕΡΤ), γεγονός που αποδεικνύει την ευρύτερη συνειδητοποίηση της ύπαρξης του προβλήματος.  

Θα επιθυμούσαμε επίσης να επισημάνουμε, ότι εντοπίζουμε μια επίσης θετική διάσταση στις ρυθμιστικές παρεμβάσεις της Αρχής σας, η οποία συνίσταται στην αποστασιοποίηση από την και επιστημονικά έωλη μεθοδολογική προσέγγιση, η οποία "ενοχοποιεί" τις ΑΠΕ και δη κατά κύριο λόγο τα φωτοβολταϊκά, για τα ελλείμματα του ΔΕΣΜΗΕ, τα οποία συνιστούν, ως γνωστόν, απόρροια ευρύτερων στρεβλώσεων της ελληνικής αγοράς ηλεκτρικής ενέργειας. Πρόσφατες επιστημονικές μελέτες, οι οποίες έχουν δει το φως της δημοσιότητας, έχουν αποδείξει του λόγου το αληθές. Στο πλαίσιο αυτό έχει λ.χ. αναδειχθεί ότι το ψευδεπίγραφα καλούμενο "τέλος ΑΠΕ" ουδόλως αντιπροσωπεύει το αληθές ύψος των ενισχύσεων που καταβάλλονται πράγματι για την προώθηση των ΑΠΕ στην χώρα μας. Επίσης, ουδείς έχων στοιχειώδη γνώση της ισχύουσας κατάστασης σήμερα αρνείται το γεγονός ότι το εν λόγω τέλος καταλαμβάνει εν τοις πράγμασι εντελώς άσχετες προς τις ΑΠΕ ενισχύσεις. Επίσης, όπως ορθά έχει και η Αρχή σας επισημάνει, το ύψος των εγγυημένων τιμών (feed in tariff) για τις ΑΠΕ πρέπει μεν να συνδέεται με το πραγματικό κόστος κάθε τεχνολογίας σε συνδυασμό όμως με το αυξανόμενο, ή και ενίοτε σήμερα στη χώρα μας απαγορευτικό, χρηματοοικονομικό κόστος κάθε επένδυσης. Όχι μόνο αυτό: Είναι σαφές και μαθηματικά βέβαιο ότι ακόμη και εάν ελαμβάνετο κάποια, κατά την άποψή μας απολύτως άκαιρη και άστοχη απόφαση για αλλαγή (βλ. μείωση) στις εγγυημένες τιμές, αυτό και πάλι δεν θα οδηγούσε σε επίλυση της παρούσας ελλειμματικής λειτουργίας του ΔΕΣΜΗΕ.    

Τα παραπάνω αναφέρονται προς επίρρωση της θέσης ότι οι μόνοι που δύναται να ενοχληθούν από την ανάδειξη των υπαρκτών προβλημάτων του ΔΕΣΜΗΕ είναι εκείνοι που ενδεχομένως διευκολύνονται κατ' αποτέλεσμα από τη διαιώνιση των στρεβλώσεων που οδηγούν στην ελλειμματική λειτουργία του Διαχειριστή και την κατασκευή βολικών "ενόχων". Κλείνοντας, επισημαίνουμε και πάλι τη θετική διάσταση των πρόσφατων παρεμβάσεων της Αρχής σας για την επίλυση των υφισταμένων προβλημάτων, τα οποία οδηγούν στην αποθάρρυνση της επενδυτικής δραστηριότητας, την οποία αντιθέτως διευκολύνει η στοχευμένη, συγκροτημένη προσπάθεια για την υπέρβασή τους.

Με εκτίμηση,

Ν. Καλογεράκης

Πρόεδρος ΔΣ   

